A TANÁCS HATÁROZATA
(2007. július 10.)
a tagállamok foglalkoztatáspolitikájára vonatkozó iránymutatásokról
(2007/491/EK)
AZ EURÓPAI KÖZÖSSÉGEK TANÁCSA,
tekintettel az Európai Közösséget létrehozó szerződésre és különösen annak 128. cikke (2) bekezdésére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
a Régiók Bizottságával folytatott konzultációt követően,
tekintettel a Foglalkoztatási Bizottság véleményére (3),
mivel:
(1)
A lisszaboni stratégia 2005-ös reformja a növekedésre és foglalkoztatásra helyezte a hangsúlyt. A tagállamok foglalkoztatáspolitikáira vonatkozó iránymutatásokról szóló, 2005. július 12-i 2005/600/EK tanácsi határozat (4) mellékletébe foglalt európai foglalkoztatási stratégia foglalkoztatási iránymutatásait és a tagállamok és a közösség gazdaságpolitikájára vonatkozó átfogó iránymutatásokról (2005-2008) szóló, 2005. július 12-i 2005/601/EK tanácsi ajánlásba (5) foglalt átfogó gazdaságpolitikai iránymutatásokat a Tanács integrált csomagként fogadta el, aminek révén az európai foglalkoztatási stratégia vezető szerepet tölt be a lisszaboni stratégia foglalkoztatással és munkaerőpiaccal kapcsolatos célkitűzéseinek megvalósításában.
(2)
Az Uniónak a lisszaboni stratégia három (gazdasági, szociális és környezetvédelmi) területén mozgósítania kell valamennyi megfelelő nemzeti és közösségi eszközt - beleértve a kohéziós politikát -, hogy jobban kihasználhassa e területek szinergiáit a fenntartható fejlődés általános keretein belül.
(3)
A foglalkoztatási iránymutatásokat és az átfogó gazdaságpolitikai iránymutatásokat csak háromévenként kell teljesen felülvizsgálni, a közbeeső évek során 2008-ig a naprakésszé tételeket szigorúan a hatékony végrehajtáshoz szükséges mértékű stabilitás biztosítására kell korlátozni.
(4)
A tagállamok nemzeti reformprogramjainak a Bizottság elért eredményekről szóló éves jelentésében és a közös foglalkoztatási jelentésben szereplő vizsgálata azt tükrözi, hogy a tagállamoknak továbbra is minden lehetséges erőfeszítést meg kell tenniük az alábbi prioritást élvező kérdések megoldására:
-
a foglalkoztatottak körének bővítése és a foglalkoztatottak megtartása, továbbá a munkaerő-kínálat növelése és a szociális védelmi rendszerek korszerűsítése,
-
a munkavállalók és a vállalkozások alkalmazkodóképességének javítása, és
-
az emberi erőforrásba való beruházás növelése az oktatás és a különböző készségek javítása révén.
(5)
A 2006. március 23-24-i Európai Tanács hangsúlyozta a foglalkoztatáspolitikáknak a lisszaboni stratégia keretében betöltött központi szerepét, valamint a foglalkoztatási lehetőségek kiemelt kategóriákban történő, életciklus-megközelítésen alapuló növelésének szükségességét. Ezzel összefüggésben jóváhagyta a nemek közötti egyenlőségről szóló európai paktumot, amely arra irányul, hogy tovább fokozza a nemek közötti esélyegyenlőség elvének érvényesülését, és lendületet adjon a nők kilátásainak és lehetőségeinek széles körben történő javításához.
(6)
A munkavállalói mobilitás akadályainak a Szerződésben (a csatlakozási szerződéseket is beleértve) kidolgozott eltávolításával a belső piac működésének erősödnie, növekedési és foglalkoztatási potenciáljának pedig növekednie kell.
(7)
A nemzeti reformprogramok Bizottság általi vizsgálatának és az Európai Tanács következtetéseinek fényében most a hatékony és időben történő végrehajtásra kell összpontosítani, különös figyelmet fordítva a 2005-2008-as iránymutatásokban közösen megállapított mennyiségi célokra.
(8)
A közösségi finanszírozás - különösen az Európai Szociális Alap - felhasználásának programozásakor a tagállamoknak figyelembe kell venniük a foglalkoztatási iránymutatásokat.
(9)
Tekintettel az iránymutatás-csomag átfogó jellegére, a tagállamoknak teljeskörűen végre kell hajtaniuk az átfogó gazdaságpolitikai iránymutatásokat,
ELFOGADTA EZT A HATÁROZATOT:
1. cikk
A 2007/600/EK tanácsi határozat mellékletébe foglalt, a tagállamok foglalkoztatáspolitikáira vonatkozó iránymutatásokat fenn kell tartani 2007-re vonatkozóan, és azokat a tagállamoknak foglalkoztatáspolitikáik alakítása során figyelembe kell venniük.
2. cikk
E határozatnak a tagállamok a címzettjei.
Kelt Brüsszelben, 2007. július 10-én.